บลจ.กสิกรเพิ่มทุนWHAPF2พันล.
บลจ.กสิกรไทย เดินหน้าเพิ่มทุนกองทุน WHAPF มูลค่า 2 พันล้านบาท ปลายปีนี้ นำเงินลงทุนคลังสินค้า 4 โครงการใหญ่
1 ส.ค. 2554

บลจ.กสิกรไทย เดินหน้าเพิ่มทุนกองทุน WHAPF มูลค่า 2 พันล้านบาท ปลายปีนี้ นำเงินลงทุนคลังสินค้า 4 โครงการใหญ่ 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยได้รับบริหารกองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์  (WHAPF) มูลค่า 1,283 ล้านบาท แทนบลจ.เอ็มเอฟซี โดยกองทุนดังกล่าวลงทุนในอาคารคลังสินค้าและอาคารโรงงาน รวม 2 โครงการ ขนาดรวม 39,809 ตารางเมตร 
ทั้งนี้ ล่าสุดผู้ถือหน่วยลงทุนอนุมัติให้เพิ่มทุนกองทุนดังกล่าวอีกประมาณ 1,850 ล้านบาท เพื่อลงทุนเพิ่มเติมในอาคารคลังสินค้าอีก 3 โครงการและอาคารโรงงาน 1 โครงการ ซึ่งเป็นสิทธิการเช่าและกรรมสิทธิ์โดยสมบูรณ์จากบริษัทดับบลิวเอชเอ อะไลแอนซ์ และบริษัทดับบลิวเอชเอ คอร์ปอเรชั่น รวมพื้นที่ให้เช่าที่จะลงทุนเพิ่มเติมในครั้งนี้ 107,277 ตารางเมตร บนที่ดินรวม 123 ไร่  3 งาน 86.7 ตารางวา
นายพัชร กล่าวว่า การเพิ่มทุนกองทุน  WHAPF  อยู่ระหว่างการเสนอแก้ไขโครงการกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  ซึ่งคาดว่าจะสามารถเสนอขายได้ภายในไตรมาส 4 ของปี 2554 
"ทั้ง 4 โครงการที่จะลงทุนเพิ่มเติม เป็นทรัพย์สินที่มีศักยภาพในการสร้างรายได้จากค่าเช่า เนื่องจากมีจุดเด่นของทำเลที่ตั้งที่เป็นจุดยุทธศาสตร์ของการขนส่งสินค้า ได้แก่ บริเวณถนนบางนา-ตราด กม. 20 นิคมอุตสาหกรรมบางปะอิน จังหวัดอยุธยาและเขตปลอดอากรในนิคมอุตสาหกรรมอมตะ ซิตี้  จังหวัดระยอง"นายพัชร กล่าว
นอกจากนี้ยังมีการก่อสร้างอาคารคลังสินค้าและโรงงานที่ได้มาตรฐานสากล ทำให้ได้รับความไว้วางใจจากบริษัทต่างชาติที่มีชื่อเสียงและมีความน่าเชื่อถือซึ่งได้แก่บริษัท ดีเคเอสเอช (ประเทศไทย) หรือบริษัท ดีทแฮล์ม เดิม ซึ่งเป็นผู้นำด้านการให้บริการการกระจายสินค้าครบวงจร และบริษัท   ดูคาติ มอเตอร์ (ประเทศไทย) ผู้ผลิตรถจักรยานยนต์ที่มีชื่อเสียงระดับโลก เข้าทำสัญญาเช่าระยะยาวเต็มพื้นที่ทุกโครงการ  ซึ่งจะเป็นประโยชน์ต่อกองทุน WHAPF และสร้างโอกาสรับผลตอบแทนที่น่าสนใจให้ผู้ถือหน่วยลงทุนต่อไป